Prezident bir guruh tadbirkorlarga minnatdorchilik bildirdi

Prezident Shavkat Mirziyoyev mamlakatda ishbilarmonlik muhitini rivojlantirishga munosib hissa qo‘shib kelayotgan bir guruh tadbirkorlarga minnatdorchilik bildirish to‘g‘risida farmoyish imzoladi.
Unga ko‘ra, «Eng ko‘p ish joylari yaratgan tadbirkor», «Eng yaxshi soliq to‘lovchi» va «Eng yaxshi eksportyor» nomiga munosib deb topilgan 100 nafar tadbirkorlarga prezident nomidan minnatdorchilik xatlari topshirildi.

Foto: Xushnudbek.uz Telegram-kanali.
«Gazeta.uz» muxbirining xabar berishicha, minnatdorchilik xatlarini prezidentning tadbirkorlar bilan bugungi uchrashuvidan oldin bosh vazir o‘rinbosarlari Jamshid Qo‘chqorov hamda Sardor Umurzakovlar topshirgan.

«Iqtisodiyotimizning ravnaq topishi va yurtimiz barqaror rivojlanishi, ishbilarmonlik muhitini yaxshilash, respublikaning eksport salohiyatini oshirish, yangi ish o‘rinlarini yaratish, byudjet barqarorligini ta’minlash hamda aholini ijtimoiy qo‘llab-quvvatlashda munosib hissa qo‘shib kelayotgan quyidagi tadbirkorlarga minnatdorchilik bildirilsin», — deyiladi farmoyishda.